Panya เกมโชว์บนมือถือ คืออะไร?
ช่วงนี้ หนึ่งในแอปพลิเคชันมือถือ ที่กำลังนิยมคือ แอป Panya แอปนี้แตกต่างจากเกมอื่นทั่วไป ที่เราอาจเสียเงินเพื่อซื้อของในเกม แต่เกมนี้กลับตรงกันข้าม เพราะเล่นแล้วได้เงิน Panya คืออะไร ลงทุนแมนจะเล่าให้ฟัง
29 มิ.ย. 2561

Panya เกมโชว์บนมือถือ คืออะไร? / โดย ลงทุนแมน
ช่วงนี้ หนึ่งในแอปพลิเคชันมือถือ ที่กำลังนิยมคือ แอป Panya
แอปนี้แตกต่างจากเกมอื่นทั่วไป
ที่เราอาจเสียเงินเพื่อซื้อของในเกม
แต่เกมนี้กลับตรงกันข้าม เพราะเล่นแล้วได้เงิน
Panya คืออะไร ลงทุนแมนจะเล่าให้ฟัง
Panya หรือ “ปัญญา” ในภาษาไทย เป็นเกมถ่ายทอดสดตอบคำถาม ที่ให้ผู้เล่นมีส่วนร่วมผ่านทางหน้าจอมือถือ
โดยในการเล่นรอบหนึ่ง จะมีคำถามความรู้รอบตัว 12 ข้อ
มีเวลาให้คิดข้อละ 10 วินาที
เพื่อเลือกคำตอบจาก 3 ตัวเลือก
ผู้ที่ตอบผิดจะถูกคัดออกไปเรื่อยๆ
จนสุดท้าย เหลือผู้ชนะเท่าไร
ก็นำเงินรางวัล ไปหารแบ่งกันตามจำนวนนั้น
ซึ่งในแต่ละวัน จะมีเล่นด้วยกันสองรอบ รอบแรกเวลา 12.30 น. และรอบสองเวลา 20.00 น. โดยเงินรางวัลส่วนใหญ่อยู่ที่ 150,000 บาท แต่บางรอบก็ขึ้นไปสูงถึง 300,000 บาท ก็มี
อย่างไรก็ตาม หากผู้เล่นจะถอนเงินจากเกม ต้องสะสมให้ได้ถึง 1,000 บาท เสียก่อน
ใครคือเจ้าของแอป Panya?
ผู้ที่พัฒนาแอปนี้ คือ บริษัท ซันโตร่า นากามะ (ประเทศไทย) จำกัด
บริษัทนี้ ทำธุรกิจในลักษณะ Startup Studio ที่พยายามหาไอเดีย สร้างธุรกิจขึ้นมาใหม่เอง โดยให้เงินทุน และแบ่งปันทรัพยากรต่างๆ ที่จะช่วยเพิ่มโอกาสให้ไอเดียนั้นประสบความสำเร็จ ไม่ว่าจะเป็น ความรู้ ความผิดพลาด จากโครงการที่ล้มเหลว หรือการให้คำปรึกษาจากผู้เชี่ยวชาญ
จากข้อมูลของกรมพัฒนาธุรกิจการค้า
ปี 2559 บริษัทนี้มีรายได้ 7.2 ล้านบาท แต่มีค่าใช้จ่าย 11.9 ล้านบาท ทำให้ขาดทุน 4.7 ล้านบาท
จะเห็นว่า ซันโตร่า นากามะ ยังขาดทุนอยู่ ซึ่งเป็นธรรมดาของ Startup ที่คงขาดทุนไปก่อนในระยะแรก เพื่อหวังสร้างมูลค่าให้กับธุรกิจ และหารายได้ในภายหลัง
ความจริงแล้วเกมนี้ มีที่มาจากประเทศ สหรัฐอเมริกา
เกมต้นฉบับมีชื่อว่า HQ Trivia เปิดตัวเมื่อ สิงหาคม 2560 โดยผู้คิดค้นคือ Rus Yusupov และ Colin Kroll คนที่ก่อตั้ง Vine วิดีโอวนลูปที่ขายให้กับ Twitter ไปนั่นเอง ซึ่งการดำเนินเกมของ Panya เป็นไปตาม HQ Trivia แทบทุกอย่าง
นอกจากนี้ ในประเทศอื่นก็มีผู้ทำเกมแนวนี้ตามเช่นกัน อย่างในจีน แอปมีชื่อว่า Toutiao หรือในอินเดีย แอปมีชื่อว่า Loco เป็นต้น
ในตอนนี้ เงินรางวัลที่ HQ Trivia นำมาแจกให้กับผู้เล่น ก็คือเงินของเหล่าผู้ลงทุน โดยบริษัทยังไม่ได้หารายได้จากสปอนเซอร์อย่างจริงจัง เหมือนที่แอปทั่วไปทำ เพราะต้องการสร้างฐานผู้ใช้งานไปเรื่อยๆ ก่อน เพื่อเพิ่มมูลค่าให้กับสินค้าตัวเองมากที่สุด
โจทย์ของ Panya คงจะไม่ต่างกัน คือ ทำอย่างไร ถึงจะสร้างมูลค่าเพิ่มให้กับแบรนด์ตัวเองมากที่สุด เพื่อหารายได้?
แก่นของเกมนี้ คือ การโหลดมาเล่นฟรี และมีโอกาสได้เงินกลับไปนั้น เป็นไอเดียที่ค่อนข้างดึงดูดคนอยู่แล้ว แต่ผู้พัฒนา ก็พยายามใช้กลยุทธ์ต่างๆ เพื่อเพิ่มจำนวนผู้เล่น ไม่ว่าจะเป็น
การทำให้ผู้เล่นรู้สึกว่ามีโอกาสตอบถูกสูง เช่น คำถามในข้อแรกๆ จะไม่ได้ยากเกินไป จนทำให้คนถอดใจ แถมยังมีการบอกใบ้ผ่านหน้า เพจ Facebook ก่อนเริ่มเกมอีกด้วย
การหาช่วงเวลาที่เหมาะสม สำหรับเล่นเกม โดยการจัดโชว์ตอนเที่ยงครึ่ง และ สองทุ่ม เป็นช่วงที่คนส่วนใหญ่ นั้นจะพักผ่อน และพบปะ กินข้าว ใช้เวลาด้วยกัน ยิ่งเพิ่มโอกาสในการบอกต่อ แถมการช่วยกันเล่น ก็ทำให้โอกาสชนะสูงขึ้นด้วย
การให้หัวใจ เป็นตัวช่วยชีวิต ให้สามารถตอบผิดได้ 1 ครั้ง โดยหัวใจ จะได้มาจากการชวนเพื่อนมาเล่นเกมนี้นั่นเอง
การมีพิธีกร ที่บางทีก็คอยบอกใบ้ ทำให้ดูเป็นเกมโชว์ที่น่าสนใจจริงๆ และถ้าหากในอนาคต มีการเชิญคนมีชื่อเสียงมา ก็อาจจะยิ่งน่าสนใจ
ปัจจุบัน มีคนเล่น Panya ในแต่ละรอบ ประมาณ 50,000 - 70,000 คน ในขณะที่แอปต้นฉบับอย่าง HQ Trivia มีผู้เล่นเฉลี่ย 400,000 - 600,000 คน
เมื่อมีฐานลูกค้าในระดับนี้ ในแต่ละวัน ย่อมดึงดูดเม็ดเงิน ไม่มากก็น้อย โดยบริษัทอาจจะมีรายได้ ผ่านทางผู้สนับสนุนรายการ มีการโฆษณา หรือ โยงคำถามเข้ากับสปอนเซอร์ ก็เป็นได้
สุดท้าย กลยุทธ์การลงทุนที่ยอมเฉือนเนื้อตัวเองไปก่อน เพื่อหวังผลตอบแทนที่ดีในอนาคต จะสำเร็จหรือไม่ หรือเงินทุนจะหมดลงเสียก่อน คงต้องติดตามกันต่อไป
แต่สิ่งที่ได้เรียนรู้จากเรื่องนี้ก็คือ ไอเดียการทำธุรกิจไม่มีวันสิ้นสุด
ในวันที่เราดูเหมือนจะเจอทางตันกับความคิด
จริงๆ แล้วในระหว่างนั้นจะมีอีกหลายคนที่อยู่บนโลกนี้กำลังมีไอเดียใหม่ที่พร้อมจะนำเสนอแก่ทุกคน
ถ้าเราได้เรียนรู้นำไปปรับใช้ มันก็เหมือนกับ Panya ที่สามารถนำสิ่งที่ HQ Trivia ประสบความสำเร็จ มาทำตามในประเทศไทยได้อย่างรวดเร็ว
ถ้าเราคิดไม่ออก ลองหยุดคิด แล้วออกไปมองโลกว่าเขาทำอะไรกันอยู่
เราอาจจะเจอไอเดียอะไรดีๆ ก็เป็นได้..
----------------------
ถ้าออกไปมองโลกแล้วยังคิดไม่ออก ลองเข้าแอปพลิเคชันลงทุนแมน โหลดฟรีทั้ง iOS และ android 
.
รู้ยัง แอปพลิเคชัน blockdit เวอร์ชั่น 2.1 คลิกไลค์ และคอมเม้นท์ได้แล้วนะ
.
นอกจากนี้ยังมี
หนังสือลงทุนแมนให้อ่านยามว่าง เล่ม 1.0-4.0 หาซื้อได้ที่ร้านหนังสือชั้นนำทั่วประเทศ
.
อินสตาแกรม ไว้ดูภาพสวยๆ จากลงทุนแมน 
.
ทวิตเตอร์กระชับฉับไว 
.
ไลน์ส่งข้อความตรงทุกเย็น 
.
สุดท้ายโหลดสติกเกอร์ไลน์ ลงทุนแมน และลงทุนเกิร์ล 40 actions ได้ที่ 
----------------------
Reference
-กรมพัฒนาธุรกิจการค้า
-
-
[7842].